Plaaslike spelers wen Sages op Riversdal | Mossel Bay Advertiser
Plaaslike spelers wen Sages op Riversdal
Tuesday, 08 November 2016, 16:03
Wenners op Riversdal: Bertu van Dyk en Nel Mulder (2de), Jannie Goosen en Maka Swart (1ste) en Thys Cronjè en Willie Albertyn (3de).
MOSSELBAAI NUUS - Na die euforie van die Mini Nationals op Pinnacle Point 'n week tevore, kon die Suid-Kaap Sages op 3 November in groter rustigheid op Riversdal bymekaarkom vir 'n beterbalkompetisie.
Dié kompetisie bepaal ook jaarliks die wenners van die Hennie Huyser-trofee en daar is min sulke lekker plekke om 'n lekker ronde gholf te speel soos op Riversdal. Die min reën die laaste tyd wys maar oral 'n paar droë kolle, maar die Riversdal-gholfklub se baan is soos altyd in 'n baie goeie toestand en die 39 spelers het die dag terdeë geniet.
Die plaaslike spelers het deeglik hul meerdere kennis van die baan getoon en Maka Swart en Jannie Goosen van Riversdal het in 'n uittel die Hennie Huyser-trofee gelig voor Bertu van Dyk en Nel Mulder, ook van Riversdal.
Die volledige uitslag van die kompetisie is as volg:
1. Maka Swart en Jannie Goosen (Riversdal) 47; 2. Bertu van Dyk en Nel Mulder (Riversdal) 47; 3. Thys Cronjè en Willie Albertyn (Stilbaai) 45; 4. Hoppie Hopkins en Jan Storm (Heidelberg) 44; 5. Shorty Koeries (Riversdal) en Van le Roux (Boggomsbaai) 44; 6. Chris Barnard en Buks Reynders (Mosselbaai) 43; 7. Hennie Gerber en Pierrie le Roux (Stilbaai) 43; 8. Leon en Hendrik van Schalkwyk (Boggomsbaai) 43.
Spogtwees is aangeteken deur Leon van Schalkwyk van Boggomsbaai en Mike Mulligan van Stilbaai en die naaste aan die penne is gewen deur Maka Swart op 4/13 en Mike Mulligan op 8.
Soos altyd 'n groot dankie aan JC Slagtery vir die worspakkies vir die naaste aan die penne! Dankie ook aan Charmain van Dyk en haar helper in die kombuis en aan die Riversdal-gholfklub vir die gebruik van al hul fasiliteite.
By die prysuitdeling is daar ook 'n nuwe bestuur gekies vir 2017. Die huidige voorsitter, Paul de Villiers, het 'n paar weke gelede bedank en Grove Koch van Riversdal is as die nuwe voorsitter verkies.
Hy het vir Paul de Villiers bedank vir sy onbaatsugtige diens aan Sages oor die afgelope ses jaar. Marius Loubser van Boggomsbaai is as die nuwe ondervoorsitter verkies nadat Ben Klinck van Mosselbaai gevra het dat hy 'n ruskans kry. Ander nuwe lede op die bestuur is Jaco Swanepoel van Riversdal en Hennie Gerber van Stilbaai.
Oues wat aanbly is Jacques Becker van Heidelberg, Chris Barnard van Mosselbaai en Gary Ristow, die sekretaris, van Stilbaai. Ons wens hulle almal 'n lang en produktiewe verbintenis toe met die Suid-Kaap Sages!
Die laaste Sagessaamtrek is op Stilbaai op 29 November en daar is die Bertus Louw-trofee op die spel. Let wel op dat die geskeduleerde Stilbaai datum verskuif is van die 21ste na die 28ste. Die kompetisieformaat is 'n IPS. Sien julle daar!